Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos šaulių sąjungos (toliau – Perkančioji organizacija) pirkimo Nr. 9458396 „Taikliojo šaulio ginklo komplektas“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi, nevertinant techninės specifikacijos). 
Prevencine tvarka peržiūrėjusi Pirkimo dokumentus bei įvertinusi viešai Centrinėje viešųjų pirkimų informacinėje sistemoje (CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų sąlygų (toliau – Rekomendacija).

1. Dėl tiekėjų kvalifikacijos reikalavimo 
1.1. Pirkimo sąlygų 3 priedo lentelės „Kvalifikacijos reikalavimai“[footnoteRef:1] (toliau – Kvalifikacijos reikalavimų lentelė) skiltyje „Subjektas, kuris turi atitikti reikalavimą“ nustatyta: „Tiekėjas arba bent vienas tiekėjų grupės narys, jeigu pasiūlymą teikia ūkio subjektų grupė, arba ūkio subjektas, kurio pajėgumais remiasi tiekėjas, pagal jų prisiimamus įsipareigojimus pirkimo sutarčiai vykdyti bei subtiekėjai, subteikėjai ir subrangovai, kurių pajėgumais tiekėjas nesiremia“. Atsižvelgiant į tai, jog subtiekėjai (atkreiptinas dėmesys, jog šio Pirkimo atveju terminai „subteikėjai, subrangovai“ yra pertekliniai), kuriuos tiekėjas pasitelks pirkimo sutarties vykdymui (kurių pajėgumais tiekėjas nesiremia, kad atitiktų pirkimo dokumentuose nustatytus kvalifikacijos reikalavimus), privalo turėti teisę verstis ta veikla, kuriai jis pasitelkiamas, rekomenduotina Pirkimo dokumentuose nustatyti, kad tokių subtiekėjų, jeigu jie žinomi, kvalifikacija tikrinama pirkimo procedūrų metu, arba, kad tiekėjas privalo įsipareigoti, jog pirkimo sutartį vykdys tik tokią teisę turintys asmenys, ir nurodyti, kad pirkimo vykdytojui pareikalavus, tiekėjas turės pateikti dokumentus, įrodančius subtiekėjo teisę verstis atitinkama veikla, kuriai jis pasitelkiamas. [1:  Nustatytas kvalifikacijos reikalavimas dėl teisės verstis veikla: Teikėjas turi teisę verstis ta veikla, kuri reikalinga pirkimo sutarčiai įvykdyti - turėti teisę prekiauti ir (arba) gaminti bei realizuoti ginklus, ginklų priedėlius ir jų dalis, kaip tai nustatyta Lietuvos Respublikos ginklų ir šaudmenų kontrolės įstatymo 19 str. 1 d. 1 ir /arba 3 papunkčiuose.] 

1.2. Kvalifikacijos reikalavimų lentelės skiltyje „Atitikį pagrindžiantys dokumentai“ nurodyta, jog: „<...> Priimant sprendimus dėl tiekėjo atitikties šiam reikalavimui pašalinimo, informacija tikrinama nacionalinėje duomenų bazėje <...>“. Manytina, jog šios sąlygos turinyje žodis „pašalinimo“ laikytinas redakcinio pobūdžio klaida, todėl, siekiant aiškumo ir tikslumo, rekomenduotina ištaisyti šią klaidą.


2. Dėl Pirkimo sutarties projekto
2.1. Pirkimo sutarties projekto[footnoteRef:2] specialiųjų sąlygų (toliau – Specialiosios sąlygos) 3.4 papunktyje nurodyta, jog „Pardavėjas privalo užtikrinti, kad Sutarties sudarymo ir vykdymo metu neatsirastų aplinkybių, nurodytų Viešųjų pirkimų įstatymo 45 straipsnio 21 dalyje. Pirkėjas turi teisę bet kuriuo metu pareikalauti Pardavėjo, pateikti pagrindžiančius dokumentus, nurodytus Viešųjų pirkimų įstatymo 51 straipsnio 12 dalyje, kad nėra sąlygų, numatytų Viešųjų pirkimų, įstatymo 45 straipsnio 21 dalyje <...>“. Atsižvelgiant į tai, kad Pirkimas yra vykdomas pagal Įstatymą (Pirkimo sąlygų 1.3 papunktis) ir Pirkimo atveju taikomos ne Viešųjų pirkimų įstatymo 45 straipsnio 21 dalyje, o Įstatymo 33 straipsnio 9 dalyje nustatytos sąlygos, rekomenduojama tikslinti pirmiau nurodytą Specialiųjų sąlygų papunktį. Taip pat rekomenduojama atitinkamai patikslinti ir Specialiųjų sąlygų 5.1.3 papunktį, kuriame numatytas Pirkimo sutarties vienašališko nutraukimo pagrindas paaiškėjus, kad yra aplinkybė, atitinkanti bent vieną iš Viešųjų pirkimo įstatymo 45 straipsnio 21 dalyje išvardintų sąlygų. [2:  Pirkimo sąlygų 7 priedas.] 

2.2. Specialiųjų sąlygų 10.2 papunktyje nurodyta, kad „Sutartis galioja iki visiško prievolių įvykdymo (kol bus išnaudota Pradinės Sutarties vertė), Sutarties galiojimo terminas - 3 (trys) mėnesiai“. Tokia neaiškia ir dviprasmiška formuluote yra numatomos dvi savarankiškos sutarties galiojimo trukmės, todėl yra neaišku, ar Pirkimo sutarties galiojimas siejamas su Pradinės sutarties verte, ar Pirkimo sutartis bet kokiu atveju galios ne ilgiau negu 3 mėnesius. Atsižvelgiant į tai rekomenduotina patikslinti šią Sutarties specialiąją sąlygą.
2.3. Specialiųjų sąlygų 3.1 papunktyje nurodyta, kad prekės turi būti pristatytos ne vėliau kaip per 2 (du) mėnesius nuo užsakymo pateikimo. Pagal Specialiųjų sąlygų 2.5 papunktį, Perkančioji organizacija prekes perka pagal poreikį sutartyje nurodytais įkainiais, neviršijant maksimalios pirkimui skirtos lėšų sumos. Taip pat nurodyta, jog Perkančioji organizacija gali išpirkti mažesnį kiekį, už mažesnę nei pirkimui skirtą maksimalią lėšų sumą, minimalus išperkamas kiekis yra ne mažiau nei 30 proc. maksimalios pirkimui skirtos lėšų sumos. 
Sistemiškai vertinat pirmiau nurodytas Specialiųjų sąlygų nuostatas, darytina išvada, jog, tuo atveju, jeigu sutarties galiojimas yra apibrėžtas konkrečiu 3 mėnesių terminu, tuomet užsakymas konkrečiam prekių kiekiui, manytina, bus vienkartinis ir teikiamas iš karto pasirašius Pirkimo sutartį (kadangi prekės turi būti pristatytos ne vėliau kaip per 2 mėnesius nuo užsakymo pateikimo), todėl kyla klausimas, ar šiuo atveju Perkančioji organizacija iš tiesų negali prognozuoti konkretesnio išperkamo prekių kiekio, negu tik nustatytas minimalus išperkamas kiekis, kuris yra ne mažiau nei 30 proc. maksimalios pirkimui skirtos lėšų sumos.
Atsižvelgiant į tai, rekomenduotina Perkančiajai organizacijai pakartotinai įsivertinti perkamo kiekio apibrėžtumo ir sutarties galiojimo sąlygas, jų tarpusavio suderinamumą bei tai, ar šiuo atveju nėra poreikio nustatyti aiškios užsakymo pateikimo tvarkos ir terminų.
2.4. Specialiųjų sąlygų 5.1.2 papunktyje numatytas sutarties nutraukimo atvejis, kuomet nepateikiami „Specialiosios dalies 3.3 punkte nurodyti dokumentai“. Pažymėtina, jog Specialiųjų sąlygų 3.3 papunktis apibrėžia tik pristatymo adresą (Laisvės al. 34, Kaunas) ir jokių dokumentų pateikimo nenumato, todėl rekomenduotina patikslinti Specialiąsias sąlygas ir 5.1.2 papunktyje pateikti nuorodą į tinkamą Specialiųjų sąlygų papunktį.

3. Dėl kitų Pirkimo dokumentų netikslumų
Pirkimo sąlygų 6 priede pateiktos pasiūlymo formos 1 punkte nurodyta, jog „Šiuo dokumentu pareiškiame, kad teikiame pasiūlymą šiame pirkime dėl šarvinių liemenių“. Atsižvelgiant į tai, jog Pirkimo objektas yra ne šarvinės liemenės, o ginklo komplektas, rekomenduotina patikslinti pasiūlymo formą ir ištaisyti šią techninio pobūdžio klaidą.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai CVP IS ir spręsti klausimą dėl paraiškų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais, o atlikus esminius Pirkimo sąlygų pakeitimus, Pirkimas turėtų būti nutrauktas ir pradėta nauja pirkimo procedūra (Įstatymo 25 straipsnio 7 dalis).
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.

